ለ2012/2013 የመኸር እርሻ የአፈር ማዳበሪያ ግብዓት በወቅቱ ለማቅረብ እየተሠራ መሆኑን የግብርና ሚኒስቴር አስታወቀ፡፡
ለ2012/2013 የመኸር እርሻ የአፈር ማዳበሪያ ግብዓት በወቅቱ ለማቅረብ እየተሠራ መሆኑን የግብርና ሚኒስቴር አስታወቀ፡፡ለምርት ዘመኑ 17 ሚሊዮን 891 ሺህ 874 ኩንታል የአፈር ማዳበሪያ ለአርሶ አደሩ እንደሚሠራጭም ታውቋል፡፡በዋግ ኽምራ ብሔረሰብ አስተዳደር ዝቋላ ወረዳ ነዋሪው አቶ ብረሃኑ በለጠ የአፈር ማዳበሪያ አቅርቦት በየዓመቱ ስለሚዘገይ በግብርና ሥራቸው ላይ አሉታዊ ተፅዕኖ እያሳደረባቸው መሆኑን ተናግረዋል። ምንም እንኳ ቀድሞ ገንዘብ እየተሰበሰበ ገቢ ቢደረግም የአፈር መዳበሪያው በሚፈልጉት የዘር ወቅት ስለማይቀርብ በየዓመቱ ቅሬታ ያቀርባሉ፡፡ ግብዓቱ ከተዘራ በኋላ በመምጣቱ ለምርቱ የረባ ጥቅም እንደማይሰጥም አርሶ አደሩ አስረድተዋል። ‹‹የመጀመሪያ ዙር የአፈር ማዳበሪያ ተጠቅመን ሁለተኛው ዙር በወቅቱ አለመድረሱም ምርታማነቱን ጎድቶብናል›› ብለዋል አርሶ አደሩ።